**Mystère IV** bol francúzsky jednomiestny jednomotorový stíhací bombardér, vyvinutý spoločnosťou Dassault Aviation pre francúzske letectvo. 

Bol hlavným stíhacím lietadlom francúzskych vzdušných síl až do začiatku 60. rokov 20. storočia, keď bol nahradený stíhačkou Mirage IIIC. Až do roku 1975 zostal v službe ako bojové lietadlo, určené k útokom na pozemné ciele. V tejto roli ho nahradil dvojmotorový nadzvukový SEPECAT Jaguar. Francúzskymi pilotmi bol však naďalej využívaný ako cvičné lietadlo, až do príchodu strojov Alpha Jet.

Vznik a vývoj
-------------

Prototyp nočnej stíhačky Mystere IVN
Dňa 2. augusta 1951 bola so spoločnosťou Dassault uzavretá zmluva na výrobu lietadla MD 452 Mystère IV, odvodeného zo stíhačky Mystère II. Prvý prototyp, poháňaný motorom Rolls-Royce Tay s odstredivým kompresorom, vzlietol 28. septembra 1952. M.D.452-01 pilotoval Konstantin Rozanov a let trval 25 minút. S tým istým motorom, aký bol použitý v Mystère II, dosiahol nový stroj pri horizontálnom lete maximálnu rýchlosť 0,92 Mach. Dňa 17. januára 1953 sa dokonca pri strmhlavom lete podarilo pokoriť zvukovú bariéru. Už 25. apríla toho istého roku bolo objednaných 225 lietadiel, ktoré boli všetky dodané do júna 1956. Francúzske vzdušné sily získali prvý **Mystère IVA** 14. júla 1955 a už o mesiac neskôr preletela nad Champs Elysées formácia zložená z dvanástich strojov.

Popri "áčkovej" verzii sa od roku 1953 vyvíjal aj aerodynamicky vylepšený variant **Mystère IVB**. Na ňom sa testoval motor Atar 101 s axiálnym kompresorom. Bolo však vyrobených len 10 testovacích kusov a program bol nakoniec zrušený v prospech Super-Mystère B2.

Paralelne s verziou IVB prebiehal aj vývoj dvojmiestnej nočnej stíhačky **Mystère IVN**. Trup tohto lietadla bol predĺžený o 1,4 m, aby vznikol v kokpite priestor pre druhého pilota. Stroj bol poháňaný výkonnejším motorom Rolls-Royce Avon RA 7R, avšak najvýznamnejšiou zmenou bolo osadenie palubného rádiolokátora APG 33. Jediný vyrobený prototyp vzlietol 19. júla 1954, ale potom bol program ukončený z dôvodu nedostatku financií. Francúzsko v tej dobe už financovalo vývoj lietadla Vautour, ktorého verzia Vautour IIN sa neskôr stala hlavnou nočnou stíhačkou francúzskeho letectva.

Konštrukcia
-----------

Mystère IV v múzeu letectva v Paríži
Mystère IVA mal na rozdiel od Mystère IIC robustnejší trup, nové chvostové plochy a krídla s tenším profilom. V porovnaní s Mystère IIC mali krídla „štvorky" väčšiu šípovitosť, 38° oproti 30°. 

Pohon lietadla zabezpečoval jeden prúdový motor Hispano-Suiza Verdon 350 s radiálnym kompresorom, ktorého maximálny ťah bol 34 kN. Lietadlo dosahovalo rýchlosť až 1 120 km/h a malo dostup 15 000 m. Mystere IV malo stúpavosť 40 m/s, čím výrazne prevyšovalo svojho predchodcu. 

Základnú výzbroj tvorili dva kanóny DEFA kalibru 30 mm. Pre útoky na pozemné ciele mohlo byť lietadlo vyzbrojené 12 neriadenými strelami vzduch-zem kalibru 105 mm. Alternatívnou muníciou boli 2 voľne padajúce bomby s hmotnosťou 250 kg/500 kg alebo 4 bomby s hmotnosťou 70 kg.

Operačné nasadenie
------------------

### Arabsko-izraelské vojny

Dňa 30. októbra 1956 sa šesť izraelských stíhačiek Mystère IV dostalo do vzdušného súboja s asi 20 egyptskými MiG-15. Izraelcom sa podarilo jeden MiG zostreliť a ďalšie egyptské stroje poškodiť. Jedno z izraelských lietadiel sa vrátilo na základňu s poškodeným krídlom. Nasledujúci deň narazili dve Mystère IV na štyri egyptské stíhačky Vampire. Po krátkom leteckom súboji sa izraelským pilotom podarilo všetky štyri stroje zostreliť. 

V šesťdňovej vojne zohrali Mystère IV významnú úlohu na všetkých frontoch, od náletov na egyptské základne až po operácie na sýrskom bojisku. V priebehu bojov zostrelili Mystère IV dva sýrske MiGy-17 a jeden jordánsky Hunter. Izrael priznal, že 8 lietadiel Mystère IV bolo zničených nepriateľskou streľbou protivzdušnej obrany.

### Indicko-pakistanská vojna (1965)

V roku 1965 sa indické lietadlo Mystère IV dostalo do vzdušného súboja s pakistanským F-104 Starfighter, ktorý ho značne poškodil. Predtým ako sa však Mystère IV zrútil k zemi, stihol indický pilot stíhačku Starfighter zostreliť.

Používatelia
------------

Mystère IVA
Francúzsko  **Francúzsko**

Francúzske vzdušné sily: prevádzkovali 242 lietadiel.
India  **India**

Indické vzdušné sily: zakúpili 110 strojov.
Izrael  **Izrael**

Izraelské vzdušné sily: zakúpili 59 lietadiel.

Špecifikácie (Mystere IVA)
--------------------------

### Technické údaje

* **Posádka**: 1
* **Dĺžka**: 12,85 m
* **Rozpätie**: 11,12 m
* **Výška**: 4,46 m
* **Nosná plocha** : 32 m²
* **Hmotnosť (prázdny)**: 5 850 kg
* **Normálna vzletová hmotnosť**: 78 500 kg
* **Maximálna vzletová hmotnosť**: 10 400 kg
* **Pohonná jednotka**: 1 × prúdový motor Hispano-Suiza Verdon 350 s ťahom 34 kN

### Výkony

**Maximálna rýchlosť**: 1 120 km/h

* **Maximálny dolet**: 912 km
* **Dostup**: 15 000 m
* **Stúpavosť**: 40 m/s

### Výzbroj

* 2x kanón DEFA kalibru 30 mm so zásobou munície 150 ks
* 12x neriadené strely vzduch-zem kalibru 105 mm
* 2x voľne padajúce bomby s hmotnosťou 250 kg/500 kg
* 4x voľne padajúce bomby s hmotnosťou 70 kg

Pozri aj
--------

* Mikojan-Gurevič MiG-17
* North American F-86 Sabre
* Hawker Hunter

Referencie
----------

1. ↑   *Mystère IV* [online]. dassault-aviation.com, [cit. 2017-05-21]. Dostupné online. (po anglicky)
2. ↑   *Dassault Mystere IVB* [online]. aviastar.org, [cit. 2017-05-21]. Dostupné online. (po anglicky)
3. ↑   *Dassault Mystere IVN* [online]. aviastar.org, [cit. 2017-05-21]. Dostupné online. (po anglicky)
4. ↑  FR022 Dassault Mystère IVA India
5. ↑  Dassault Mystere
6. ↑  WINCHESTER, Jim. *Jet Fighters: Inside & Out*. [s.l.] : ROSEN Publishing, 2012. ISBN 978-1-4488-5982-5. S. 55. (Anglický)
7. ↑  Dassault Mystere / Super Mystere Strike Fighter
8. ↑  Dassault MD-450 Ouragan


|  |  |
| --- | --- |
| Portal | Portál letectvo |